CELEX: 32007D0139
Language: da
Date: 2007-02-26 00:00:00
Title: 2007/139/EF: Kommissionens beslutning af 26. februar 2007 om tilladelse til en midlertidig fritagelse fra artikel 4, stk. 3, og artikel 5, stk. 1, i Europa-Parlamentets og Rådets forordning (EF) nr. 2037/2000 om stoffer, der nedbryder ozonlaget, for så vidt angår anvendelse og markedsføring af HCFC-225cb til fremstilling af fluorholdige polymerer (meddelt under nummer K(2007) 556)

28.2.2007   
            
            
               DA
            
            
               Den Europæiske Unions Tidende
            
            
               L 61/47
            
         
      KOMMISSIONENS BESLUTNING
   
   af 26. februar 2007
   om tilladelse til en midlertidig fritagelse fra artikel 4, stk. 3, og artikel 5, stk. 1, i Europa-Parlamentets og Rådets forordning (EF) nr. 2037/2000 om stoffer, der nedbryder ozonlaget, for så vidt angår anvendelse og markedsføring af HCFC-225cb til fremstilling af fluorholdige polymerer
   (meddelt under nummer K(2007) 556)
   (Kun den engelske udgave er autentisk)
   (2007/139/EF)
   KOMMISSIONEN FOR DE EUROPÆISKE FÆLLESSKABER HAR —
   under henvisning til traktaten om oprettelse af Det Europæiske Fællesskab,
   under henvisning til Europa-Parlamentets og Rådets forordning (EF) nr. 2037/2000 af 29. juni 2000 om stoffer, der nedbryder ozonlaget (1), særlig artikel 5, stk. 7, og
   ud fra følgende betragtninger:
   
               (1)
            
            
               I henhold til forordning (EF) nr. 2037/2000 er markedsføring og anvendelse af hydrochlorfluorcarboner (HCFC) forbudt.
            
         
               (2)
            
            
               En kompetent myndighed i Det Forenede Kongerige anmodede den 14. februar 2006 på vegne af virksomheden AGC Chemicals Europe, Ltd. om en fritagelse indtil 31. december 2010 i medfør af artikel 5, stk. 7, i forordning nr. 2037/2000.
            
         
               (3)
            
            
               AGC Chemicals Europe, Ltd. (ASAHI) leverer fluoreret harpiks ethylen-tetrafluorethylen (ETFE), som bruges til isoleringsmateriale til el-ledninger og som råvare ved filmfremstilling. ASAHI's engagerede og omfattende forskning for at finde et alternativ til HCFC-225cb, som ikke nedbryder ozonlaget, gør gode fremskridt. Methanol er blevet foreslået som et alternativ, men der er brug for yderligere forskning i og udvikling af processen, før det kan erstatte anvendelsen af HCFC-225cb. Den nuværende proces genanvender HCFC-225cb og resterende HCFC-225cb genudvindes. Muligheden for udslip i luften er strengt begrænset.
            
         
               (4)
            
            
               Kommissionen har grundigt undersøgt de tekniske og økonomiske aspekter ved fremstillingen af fluorholdige polymerer til de formål, der beskrives af ASAHI, og konstateret, at der ikke er noget teknisk og økonomisk muligt alternativt stof eller teknologi i øjeblikket, og at den midlertidige brug af HCFC-225cb fortsat er væsentlig for denne særlige anvendelse. Derfor bør en midlertidig fritagelse til anvendelse og markedsføring af HCFC-225cb tillades.
            
         
               (5)
            
            
               I anmodningen foreslog ASAHI et alternativ og gav tilsagn om at implementere dette alternativ inden fritagelsens udløb. Det bør derfor fastsættes, at den kompetente myndighed forelægger en rapport om resultaterne med at anvende det relevante alternativ. Det Forenede Kongerige bør pålægges at overvåge implementeringen, og det bør fastsættes, at fritagelsen ophæves, hvis alternativet implementeres fuldt ud.
            
         
               (6)
            
            
               Artikel l6 i forordning (EF) nr. 2037/2000 bestemmer, at stoffer, som nedbryder ozonlaget skal genudvindes. I medfør af denne artikel vil HCFC-225cb, som resterer i processen efter dets anvendelse, skulle genudvindes fra anlægget i overensstemmelse med artikel 16. Det bør ikke markedsføres i EU, men returneres til fabrikanten, som ASAHI har planlagt.
            
         
               (7)
            
            
               Foranstaltningerne i denne beslutning er i overensstemmelse med udtalelse fra det udvalg, der er nedsat ved artikel 18 i forordning (EF) nr. 2037/2000 —
            
         VEDTAGET FØLGENDE BESLUTNING:
   Artikel 1
   Uanset artikel 4, stk. 3, og artikel 5, stk. 1, i forordning (EF) nr. 2037/2000 kan Det Forenede Kongerige indtil 31. december 2010 tillade AGC Chemicals Europe, Ltd. (ASAHI) at anvende og markedsføre HCFC-225cb som kædeoverførselsmiddel og opløsningsmiddel til fremstilling af ethylen-tetrafluorethylen-harpiks.
   Mængden af HCFC-225cb, som der gives tilladelse til, må ikke overstige 2,1 ONP-tons.
   Artikel 2
   Senest den 30. juni 2008 forelægger Det Forenede Kongerige Kommissionen en rapport om, hvorvidt det alternative stof foreslået af ASAHI er til rådighed og klar til anvendelse. I lyset af denne rapport overvejer Kommissionen at afkorte det i artikel 1 omhandlede tidsrum for anvendelse og markedsføring af HCFC-225cb.
   Hvis det alternative stof anvendes som erstatning for HCFC-225cb inden 31. december 2010, finder den i artikel 1 omhandlede fritagelse ikke længere anvendelse fra den dato, hvor det alternative stof anvendes til dette formål.
   Artikel 3
   Det Forenede Kongerige sikrer, at ASAHI ved udløbet af fritagelsesperioden genudvinder al resterende HCFC-225cb i processen.
   Artikel 4
   Denne beslutning er rettet til Det Forenede Kongerige Storbritannien og Nordirland.
   
      Udfærdiget i Bruxelles, den 26. februar 2007.
      
         
            På Kommissionens vegne
         
         Stavros DIMAS
         
         
            Medlem af Kommissionen
         
      
   
   
      (1)  EFT L 244 af 29.9.2000, s. 1. Senest ændret ved Rådets forordning (EF) nr. 1791/2006 (EUT L 363 af 20.12.2006, s. 1).